Document ID: 32008D0396

A BIZOTTSÁG HATÁROZATA
(2008. április 30.)
a tagállami kifizető ügynökségeknek az Európai Mezőgazdasági Garanciaalap (EMGA) által a 2007-es pénzügyi évre vonatkozóan finanszírozott kiadásokat érintő számláinak elszámolásáról
(az értesítés a C(2008) 1711. számú dokumentummal történt)
(2008/396/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 30. és 32. cikkére,
a mezőgazdasági alapok bizottságával való konzultációt követően,
mivel:
(1)
A tagállamok által benyújtott, a szükséges adatokkal kiegészített éves beszámolók alapján az 1290/2005/EK rendelet 6. cikkének (2) bekezdésében említett kifizető ügynökségek számláit el kell számolni. Az elszámolás keretében megvizsgálják a számlák teljességét, pontosságát és valódiságát az igazoló szervek által készített jelentésekre figyelemmel.
(2)
A tagállamok által továbbítandó adatokról és az Európai Mezőgazdasági Garanciaalap (EMGA) által finanszírozott kiadások havi könyveléséről szóló 883/2006/EK bizottsági rendelet (2) 5. cikkének (1) bekezdése értelmében a 2007-es pénzügyi évre vonatkozóan a tagállamoknál a 2006. október 16-a és 2007. október 15-e között felmerült kiadásokat veszik figyelembe.
(3)
Az EMGA számlaelszámolási eljárásának alkalmazására vonatkozó részletes szabályok megállapításáról szóló 885/2006/EK bizottsági rendelet (3) 7. cikkének (2) bekezdése szerint az 1290/2005/EK rendelet 8. cikke (1) bekezdésének c) pontjában, valamint a 885/2006/EK rendelet 7. cikkének (1) bekezdésében említett dokumentumok megküldésére a tagállamok rendelkezésére álló határidők lejártak.
(4)
A Bizottság megvizsgálta a benyújtott információkat, és 2008. március 31-e előtt tájékoztatta a tagállamokat az ellenőrzések eredményeiről, valamint az általa javasolt módosításokról.
(5)
A 885/2006/EK rendelet 10. cikke (1) bekezdésének első és második albekezdése szerint az 1290/2005/EK rendelet 30. cikkének (1) bekezdésében említett számlaelszámolási határozat a rendelet 31. cikkének (1) bekezdésével összhangban hozott későbbi határozatok sérelme nélkül meghatározza az egyes tagállamokban a kérdéses pénzügyi év során felmerült, az EMGA-ra terhelhetőnek elismert kiadásokat az 1290/2005/EK rendelet 8. cikke (1) bekezdésének c) pontjában említett számlák, valamint a havi kifizetéseknek az érintett pénzügyi évben történt csökkentése és felfüggesztése alapján, ideértve a 883/2006/EK rendelet 9. cikke (4) bekezdésének második albekezdésében említett csökkentéseket is. Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (4) 154. cikke értelmében az elszámolást megállapító határozat eredményét, vagyis bármely eltérést, amely az említett rendelet 151. cikkének (1) bekezdése és 152. cikke alapján a pénzügyi év számláira könyvelt összes kiadás, valamint a Bizottság által az elszámolási határozatban figyelembe vett összes kiadás között felmerül, alacsonyabb vagy magasabb kiadásként egy különálló tételcsoportba kell elkönyvelni.
(6)
Az elvégzett ellenőrzések fényében az éves beszámolók és a kísérő dokumentumok lehetővé teszik a Bizottság számára, hogy az egyes kifizető ügynökségek vonatkozásában a benyújtott éves számlák teljességéről, pontosságáról és valódiságáról határozatot hozzon. Ezen összegek részletezése azon összefoglaló jelentésben szerepel, amelyet e határozattal egy időben terjesztettek az Alap bizottsága elé.
(7)
Az elvégzett ellenőrzések szerint egyes kifizető ügynökségek esetében további vizsgálatra van szükség, így e kifizető ügynökségek számláit nem lehet e határozatban elszámolni.
(8)
A 883/2006/EK rendelet 9. cikke úgy rendelkezik, hogy a havi kifizetéseket az ott meghatározott határidők lejárta után a tagállamoknál felmerült kiadások vonatkozásában a költségvetési fegyelemről szóló, 2000. szeptember 26-i 2040/2000/EK tanácsi rendelet (5) 14. cikkével és az 1290/2005/EK tanácsi rendelet 17. cikkével összhangban csökkenteni kell. A 883/2006/EK rendelet 9. cikkének (4) bekezdése szerint azonban az augusztus, szeptember és október során bekövetkező határidő-túllépést a számlaelszámolási határozatban figyelembe kell venni, kivéve, ha azt a pénzügyi év havi kifizetésekre vonatkozó végső határozata előtt észlelik. A fent említett időszak alatt egyes tagállamok által bejelentett néhány kiadás a határidők után merült fel, és néhány intézkedés esetében a Bizottság nem fogadott el semmilyen enyhítő körülményt. E határozatban ezért meg kell állapítani a megfelelő csökkentéseket. Az 1290/2005/EK rendelet 31. cikkének megfelelően későbbi időpontban hozzák majd meg azt a határozatot, amelyben - az említett csökkentések és más, szintén a meghatározott határidő után felmerült kiadások vonatkozásában - pontosan meghatározzák a közösségi finanszírozásból kizárt kiadásokat.
(9)
A Bizottság a 2040/2000/EK rendelet 14. cikkével, az 1290/2005/EK rendelet 17. cikkével és a 883/2006/EK rendelet 9. cikkével összhangban már számos havi kifizetést csökkentett vagy függesztett fel a 2007-es pénzügyi évre vonatkozó kiadások elkönyvelésénél. A fentiek fényében a kérdéses összegek korai vagy ideiglenes visszatérítésének elkerülése érdekében azokat e határozatban nem kell elismerni, ez azonban nem érinti az 1290/2005/EK rendelet 31. cikke szerinti további vizsgálatokat.
(10)
A 885/2006/EK rendelet 10. cikke (2) bekezdésének első albekezdése meghatározza, hogy az egyes tagállamoktól behajtandó vagy azoknak kifizetendő összegeket a rendelet 10. cikke (1) bekezdésének első albekezdésében említett számlaelszámolási határozattal összhangban a kérdéses pénzügyi év, ti. 2007 során kifizetett havi összegeknek az arra az évre az (1) bekezdéssel összhangban elismert kiadásokból történő levonásával kell meghatározni. Ezt az összeget a Bizottság levonja a számlaelszámolási határozat elfogadásának hónapját követő második hónapban felmerülő költségekhez kapcsolódó havi kifizetésből, illetve hozzáadja ahhoz.
(11)
Az 1290/2005/EK rendelet 32. cikkének (5) bekezdése értelmében abban az esetben, ha a szabálytalanságok miatti behajtásra a közigazgatási vagy jogi szempontból történő első ténymegállapítás időpontját követő négy éven belül nem kerül sor, illetve nyolc éven belül, ha a behajtás nemzeti igazságszolgáltatási szervek előtti eljárás tárgyát képezi, akkor a szabálytalanságok miatti behajtás elmaradásából származó pénzügyi következmények 50 %-át az érintett tagállam viseli, a fennmaradó 50 %-át pedig a közösségi költségvetésből kell finanszírozni. Az említett rendelet 32. cikkének (3) bekezdése szerint a tagállamoknak az éves beszámolókkal együtt át kell adni a Bizottságnak egy a szabálytalanságok nyomán kezdeményezett behajtási eljárásokat összesítő bevallást. A behajtandó összegekre vonatkozó tagállami bevallási kötelezettség végrehajtásának részletes szabályait a 885/2006/EK rendelet állapítja meg. Az említett rendelet III. melléklete tartalmazza a tagállamok által 2008-ban benyújtandó 1. és 2. táblázatok mintáit. A tagállamok által kitöltött táblázatok alapján a Bizottság határoz a négy, illetve nyolc évnél régebbi szabálytalanságok miatti behajtások elmulasztásának pénzügyi következményeiről. A határozat nem érinti az 1290/2005/EK rendelet 32. cikkének (8) bekezdésével összhangban a megfelelőségre vonatkozóan később hozandó határozatokat.
(12)
Az 1290/2005/EK rendelet 32. cikkének (6) bekezdése értelmében a tagállamok határozhatnak úgy, hogy a behajtási eljárást nem hajtják végre. Ezt a határozatot csak abban az esetben hozhatják meg, ha a behajtási eljárás során felmerült költségek, valamint az arra még előirányzott költségek összességében meghaladják a behajtandó pénzösszeget, vagy ha a behajtásra nincs lehetőség, mert az adós vagy a szabálytalanságért jogszabályi felelősséggel tartozó személyek fizetésképtelenségét az érintett tagállam nemzeti jogával összhangban megállapították és elfogadták. Abban az esetben, ha a határozatot a közigazgatási vagy jogi szempontból történő első ténymegállapítás időpontját követő négy éven belül hozták meg, illetve nyolc éven belül, ha a behajtás nemzeti igazságszolgáltatási szervek előtti eljárás tárgyát képezi, a behajtás elmaradásából származó pénzügyi következmények 100 %-át a közösségi költségvetésből kell finanszírozni. Az 1290/2005/EK rendelet 32. cikkének (3) bekezdésében említett összesítő bevallásban a tagállam feltünteti azokat a pénzösszegeket, amelyek esetében úgy döntött, hogy behajtásukra nem kerül sor, továbbá indokolja döntését. Ezen összegek nem az érintett tagállamot terhelik, következésképpen azokat a közösségi költségvetés fedezi. A határozat nem érinti az említett rendelet 32. cikkének (8) bekezdésével összhangban a megfelelőségre vonatkozóan később hozandó határozatokat.
(13)
Az 1290/2005/EK rendelet 30. cikkének (2) bekezdésével összhangban e határozat nem sérti a Bizottság által elfogadott, a közösségi szabályoknak nem megfelelő kiadásokat a közösségi finanszírozásból kizáró későbbi határozatokat,
ELFOGADTA EZT A HATÁROZATOT:
1. cikk
A 2. cikk sérelme nélkül a tagállami kifizető ügynökségeknek az Európai Mezőgazdasági Garanciaalap (EMGA) által a 2007-es pénzügyi évre vonatkozóan finanszírozott kiadásokat érintő számlái elszámolásra kerültek.
Az I. melléklet tartalmazza az e határozat alapján az egyes tagállamoktól behajtandó, illetve azoknak kifizetendő pénzösszegeket, ideértve az 1290/2005/EK rendelet 32. cikke (5) bekezdésének alkalmazásából adódó pénzösszegeket.
2. cikk
A II. mellékletben szereplő tagállami kifizető ügynökségeknek az EMGA által a 2007-es pénzügyi évben finanszírozott kiadásokra vonatkozó számláit elkülönítik, és ezek egy későbbi elszámolási határozat tárgyát képezik.
3. cikk
Ennek a határozatnak a tagállamok a címzettjei.
Kelt Brüsszelben, 2008. április 30-án.

Labels: 4
15
6